Skoða hefði átt að loka Ísaksskóla og senda nemendur í aðra skóla 25. ágúst 2011 12:07 Sóley Tómasdóttir Borgarfulltrúi Vinstri grænna furðar sig á að borgin geti reitt fram rúmar 180 milljónir króna til að kaupa Ísaksskóla á sama tíma og hart er skorið í skólakerfinu . Hún telur að skoða hefði átt gaumgæfilega að loka skólanum og tryggja nemendum vist í öðrum skólum . Sýslumaðurinn í Reykjavík auglýsti nauðungaruppboð á Ísaksskóla við Bólstaðarhlíð í mars árið 2009 , vegna skulda við Reykjavíkurborg , að því er fram kom á Eyjunni á sínum tíma . Er því ljóst að skólinn hefur um nokkurt skeið átt í fjárhagskröggum . Borgarráð ákvað í síðustu viku að koma honum til bjargar með því að kaupa húsnæði skólans og leigja það síðan áfram til þessa einkarekna barnaskóla sem hefur nú starfað óslitið í 85 ár . Sóley Tómasdóttir , borgarfulltrúi Vinstri grænna , gagnrýnir kaupin . „ Fyrst og fremst vegna þess að fjárhagur borgarinnar eru mjög þröngur og skólarnir hafa þurft að ganga í gegnum harðar hagræðingaraðgerðir , “ segir Sóley og furðar sig á því borgin geti reitt fram 180 milljónir til að kaupa húsnæðið . Hún segir að áætlaður sparnaður af hagræðingu í skólakerfinu í Reykjavík og umdeildum sameiningum skóla sé talinn um 150 milljónir króna - eða minni heldur en borgin ætlar að leggja út fyrir húsnæði Ísaksskóla . Dagur B. Eggertsson , formaður borgarráðs telur í Fréttablaðinu í morgun eðlilegra samhengi hlutanna vera að nýr skóli kosti Reykjavíkurborg allt að tvo milljarða króna . Greiðslan fyrir Ísaksskóla sé svipuð og ársleiga slíkra skóla . Það sé því ekki hátt kaupverð . Sóley telur þetta ekki eðlilegan samanburð . „ Nei , það hefur ekki staðið til að byggja nýjan skóla enda eru flestir skólarnir vel rúmir í Reykjavík , “ segir Sóley . En hefði Sóley kosið að Ísaksskóla hefði verið lokað og nemendum hans boðin vist í sínum hverfisskólum ? „ Ég held að það hefði þurft að skoða það mjög gaumgæfilega . “